Bobani steeds op ventilator, toestand verswak | Netwerk24
Deur Lynn Williams 23 Oktober 2020 10:37
Mongameli Bobani, voormalige burgemeester van die Nelson Mandelabaai-munisipaliteit, se toestand het verswak en hy is steeds aan 'n ventilator gekoppel nadat hy Covid-19 opgedoen het.
Volgens Danie Gouws, sy prokureur, "gaan dit nie baie goed met hom nie". Hy is steeds onder verdowing in die waakeenheid van die St. George-hospitaal in Port Elizabeth en aan 'n ventilator gekoppel.
Bobani het verlede Vrydag op 'n raadsvergadering van die munisipaliteit siek begin voel. Hy is ná die vergadering huis toe en het vir sy vrou, Nosakhele, gesê hy voel nie lekker nie. Hy het veral van 'n hoofpyn gekla.
Gouws sê Bobani kon die hele naweek nie eet nie en is Dinsdag in die hospitaal opgeneem omdat hy kortasem was. Hy is Woensdag positief vir die koronavirus getoets en aan die ventilator gekoppel.
"Sy familie is baie emosioneel en erg bekommerd. Sy toestand het verswak en wat dit vererger is dat hulle hom nie kan sien nie. Ons bid dat hy die virus sal oorwin en ten volle sal herstel."
Gouws beskryf Bobani as 'n vegter en sê sy kliënt sal teen die virus ook veg en seëvier.
Bobani is in Desember verlede jaar deur 'n wantrouemosie van sy amp as burgemeester onthef. Hy het aangebly as raadslid en is die burgemeesterskomiteelid vir infrastruktuur, elektrisiteit en ingenieurswese.